Document ID: 32009D0111

KOMISSION PÄÄTÖS,
tehty 10 päivänä helmikuuta 2009,
standardin EN 3-8:2006 ”Käsisammuttimet - Osa 8: Enintään 30 baria kestävän käsisammuttimen rakenne, paineenkestävyys ja mekaaniset testit” viitetietojen julkaisemisesta painelaitteita koskevan direktiivin 97/23/EY mukaisesti
(tiedoksiannettu numerolla K(2009) 739)
(ETA:n kannalta merkityksellinen teksti)
(2009/111/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon painelaitteita koskevan jäsenvaltioiden lainsäädännön lähentämisestä 29 päivänä toukokuuta 1997 annetun Euroopan parlamentin ja neuvoston direktiivin 97/23/EY (1) ja erityisesti sen 6 artiklan,
ottaa huomioon teknisiä standardeja ja määräyksiä ja tietoyhteiskunnan palveluja koskevia määräyksiä koskevien tietojen toimittamisessa noudatettavasta menettelystä 22 päivänä kesäkuuta 1998 annetun Euroopan parlamentin ja neuvoston direktiivin 98/34/EY (2) 5 artiklan mukaisesti perustetun pysyvän komitean lausunnon,
sekä katsoo seuraavaa:
(1)
Direktiivissä 97/23/EY säädetään, että painelaitteita ja laitekokonaisuuksia voi saattaa markkinoille tai ottaa käyttöön ainoastaan, jos ne eivät asianmukaisesti asennettuina ja huollettuina ja tarkoitustaan vastaavalla tavalla käytettyinä vaaranna ihmisten ja soveltuvin osin kotieläinten terveyttä ja turvallisuutta tai omaisuutta.
(2)
Painelaitteiden ja laitekokonaisuuksien oletetaan olevan direktiivin 97/23/EY 3 artiklassa tarkoitettujen olennaisten vaatimusten mukaisia, jos ne ovat sellaisten kansallisiksi standardeiksi saatettujen yhdenmukaistettujen standardien mukaisia, joiden viitenumerot on julkaistu Euroopan unionin virallisessa lehdessä.
(3)
Ruotsi on antanut direktiivin 97/23/EY 6 artiklan nojalla virallisen vastalauseen, joka koskee Euroopan standardointikomitean (CEN) 2 päivänä marraskuuta 2006 hyväksymää standardia EN 3-8:2006, jonka viitetietoja ei ole vielä julkaistu Euroopan unionin virallisessa lehdessä.
(4)
Ruotsi toteaa virallisessa vastalauseessaan, että standardin EN 3-8:2006 5 kohdassa ei määritellä käytettäviä rakenneainetyyppejä, minkä vuoksi se ei täytä direktiivin 97/23/EY liitteessä I olevassa 4 kohdassa säädettyjä olennaisia vaatimuksia.
(5)
Koska ilmoitettu laitos tekee rakenneaineita koskevan arvioinnin standardin EN 3-8:2006 5 kohdan mukaan tapauskohtaisesti (rakenneaineiden erityisarviointiin perustuva lähestymistapa), käytettäviä rakenneainetyyppejä koskeva määrittely ei ole välttämättä tarpeen. Koska konkreettiset tekniset eritelmät puuttuvat, standardin EN 3-8:2006 5 kohta ei pysty luomaan olettamusta direktiivin 97/23/EY liitteessä I olevassa 4 kohdassa tarkoitetusta vaatimustenmukaisuudesta.
(6)
Lisäksi Ruotsi katsoo, että standardin 3-8:2006 6 kohdasta puuttuu tärkeitä tietoja, joita tarvitaan direktiivin 97/23/EY liitteessä I olevassa 2.2.4 kohdassa säädettyjen vaatimusten täyttämiseksi, sillä kyseisen standardin 5 kohdasta puuttuvat rakenneaineita koskevat vaatimukset.
(7)
Direktiivin 97/23/EY liitteessä I olevassa 2.2 kohdassa selostetaan painelaitteiden riittävän lujuuden takaamiseen käytetyt menetelmät, joita ovat muun muassa laskentamenetelmä sekä kokeellinen suunnittelumenetelmä ilman laskentaa. Kokeellinen suunnittelumenetelmä perustuu 2.2.4 kohdan a ja b alakohdassa määriteltyyn koetusohjelmaan, johon kuuluu paineenkestokoe.
(8)
Standardin EN 3-8:2006 6 kohdassa on määräykset kokeellisesta suunnittelumenetelmästä ilman laskentaa. Direktiivin 97/23/EY liitteessä I olevassa 2.2.4 kohdassa säädettyjen vaatimusten mukaisesti siinä määrätään koetusohjelmasta, joka sisältää useita kokeita. Direktiivillä 97/23/EY ei estetä käyttämästä rakenneaineiden erityisarviointiin perustuvaa lähestymistapaa menetelmänä, jolla osoitetaan, että käytetyt rakenneaineet ovat liitteessä I olevassa 4 kohdassa säädettyjen rakenneaineita koskevien vaatimusten mukaiset, kun valmistaja soveltaa kokeellista suunnittelumenetelmää. Koska standardin EN 3-8:2006 5 kohta ei sisällä erityisiä rakenneainevaatimuksia, laitevalmistajan on varmistettava, että käytetyt rakenneaineet ovat direktiivin liitteessä I olevassa 4 kohdassa säädettyjen vaatimusten mukaiset. Tämän perusteella rakenneaineen ominaisuuksia käytettäisiin painekokeen parametrina kokeellisen suunnittelumenetelmän koetusohjelmassa, laitteen vaatimustenmukaisuuden arvioinnista vastaavan ilmoitetun laitoksen valvonnassa.
(9)
Lisäksi Ruotsi katsoo, että standardin EN 3-8:2006 hitsausmenettelyjä koskeva 7.2.2 kohta ei ole direktiivin 97/23/EY liitteessä I olevan 3.1.2 kohdan mukainen, sillä lueteltujen standardien lisäksi siinä on avoin viittaus muihin hyväksyttyihin eurooppalaisiin hitsausstandardeihin.
(10)
Direktiivin 97/23/EY liitteessä I olevassa 3.1.2 kohdassa vahvistetaan pysyviä liitoksia koskevat vaatimukset. Standardin EN 3-8:2006 7.2.2 kohdassa oleva viittaus, jonka mukaan ”muita standardeja voidaan hyväksyä”, ei ole riittävä ja tarpeeksi konkreettinen ilmaus, kun otetaan huomioon, että tällaisen standardin avulla on tarkoitus luoda olettamus direktiivissä 97/23/EY tarkoitetusta vaatimustenmukaisuudesta. Yhdenmukaistetun standardin, joka luo olettamuksen direktiivissä tarkoitetusta vaatimustenmukaisuudesta, on sisällettävä suunnittelun, valmistuksen ja koetuksen osalta sellaisia konkreettisia teknisiä eritelmiä, joista on apua valmistajille ja joiden ansiosta painelaitteen voidaan olettaa olevan asianomaisten olennaisten vaatimusten mukainen. Standardin EN 3-8:2006 7.2.2 kohdassa on kuitenkin useita konkreettisia viittauksia hitsausvaatimuksia sisältäviin standardeihin. Vaikka 7.2.2 kohtaa olisi parannettava, olisi kuitenkin kohtuutonta jättää standardin viitetiedot sillä perusteella julkaisematta.
(11)
Standardin EN 3-8:2006 7.3.1 kohta, joka koskee painelaitteen eri osissa käytettyjen rakenneaineiden jäljitettävyyttä, on Ruotsin näkemyksen mukaan epätarkka eikä sisällä määräyksiä erityisistä teknisistä ratkaisuista, minkä vuoksi kyseinen kohta ei pysty luomaan olettamusta direktiivin 97/23/EY liitteessä I olevassa 3.1.5 kohdassa tarkoitetusta vaatimustenmukaisuudesta.
(12)
Direktiivin 97/23/EY liitteessä I olevassa 3.1.5 kohdassa (jäljitettävyys) vaaditaan, että laitteen osien paineenkestoon vaikuttavien rakenneaineiden yksilöimistä varten on asianmukaisella tavalla sovellettava riittäviä menettelytapoja alkaen vastaanottamisesta ja jatkuen tuotantovaiheen kautta aina valmistetun painelaitteen lopputarkastukseen asti. Tämän vaatimuksen tavoitteena on välttää mahdolliset epäselvyydet laitteeseen käytetyistä rakenneaineista. Valmistajat voivat käyttää eri menettelyjä ominaisuuksien ja valmistusmenetelmien mukaan. Ilmoitetun laitoksen, joka toteuttaa laitteen vaatimustenmukaisuuden arviointimenettelyn, on arvioitava tapauskohtaisesti, täyttävätkö nämä menettelyt direktiivin liitteessä I olevassa 3.1.5 kohdassa säädetyn vaatimuksen. Vaikka 7.3.1 kohtaa olisi parannettava, olisi kuitenkin kohtuutonta jättää standardin viitetiedot sillä perusteella julkaisematta.
(13)
Tämän vuoksi komissio pyytää CEN:iä toimittamaan tarkistetun standardin EN 3-8:2006 kolmen vuoden kuluessa, jotta standardi vastaisi paremmin direktiivin 97/23/EY olennaisia vaatimuksia. Tämän valtuutuksen täytäntöönpanon jälkeen ja sen tulosten perusteella voidaan tehdä uusia päätöksiä voimassa olevasta standardista.
(14)
Tämän vuoksi standardin EN 3-8:2006 viitetiedot olisi julkaistava Euroopan unionin virallisessa lehdessä,
ON TEHNYT TÄMÄN PÄÄTÖKSEN:
1 artikla
Julkaistaan standardin EN 3-8:2006 ”Käsisammuttimet - Osa 8: Enintään 30 baria kestävän käsisammuttimen rakenne, paineenkestävyys ja mekaaniset testit” viitetiedot Euroopan unionin virallisessa lehdessä.
2 artikla
Tämä päätös on osoitettu kaikille jäsenvaltioille.
Tehty Brysselissä 10 päivänä helmikuuta 2009.

Labels: 1
20
7
18
15